**Felmentés lehetősége legfeljebb 2 testnevelés órán való aktív részvétel alól**

A nemzeti köznevelésről szóló 2011. évi CXC. törvény 27. §-a értelmében „Az iskola a nappali rendszerű iskolai oktatásban azon osztályokban, ahol közismereti oktatás is folyik, megszervezi a mindennapos testnevelést heti öt testnevelés óra keretében, amelyből legfeljebb heti két óra .

a) a kerettanterv testnevelés tantárgyra vonatkozó rendelkezéseiben meghatározott oktatásszervezési formákkal, műveltségterületi oktatással, (pl: néptánc)

b) iskolai sportkörben való sportolással, (Amennyiben az iskolában sportköri foglalkozások működnek, és azok valamelyikén a tanuló rendszeresen részt vesz, a szülő írásban kérheti gyermeke legfeljebb két órarendi testnevelés órán való aktív részvétel alóli felmentését. Az igazolást a sportkört tartó sportpedagógus állítja ki.)

c) versenyszerűen sporttevékenységet folytató igazolt, egyesületi tagsággal rendelkező vagy amatőr sportolói sportszerződés alapján sportoló tanuló kérelme alapján a tanévre érvényes versenyengedélye és a sportszervezete által kiállított igazolás birtokában a sportszervezet keretei között szervezett edzéssel váltható ki. (c) pont esetében a szülő – kizárólag az aláhúzott feltételek megléte mellett - írásban kérheti a legfeljebb 2 testnevelés órán való részvétel alóli felmentést.)

d) egyesületben legalább heti két óra sporttevékenységet folytató tanuló kérelme alapján - amennyiben délután szervezett (1) testnevelés órával ütközik - a félévre érvényes, az egyesület által kiállított igazolással váltható ki.

(1): a tanítási nap végén, délután megszervezett, összevont 2 testnevelés óra esetében kérhető a 12. évfolyamosok számára!

Azt, hogy a tanuló mely testnevelés órákon nem köteles aktívan részt venni, az iskola határozza meg!

Amennyiben a testnevelés óra órarend szerint az első, vagy az utolsó órára esik, szülői kérésre a tanuló mentesülhet az iskolában való tartózkodás alól.

Ha az iskola által felmentésre kijelölt óra, vagy órák más tanórák közé ékelődnek, a felmentett tanuló köteles a testnevelés órán részt venni, de sporttevékenységet nem folytat. A hiányzás igazolására az egyéb tanóráról való távollétre vonatkozó szabályok érvényesek. Az ebben a bekezdésben taglalt esetben a tanuló szülői kérésre sem hagyhatja el az iskola épületét!

**A felmentés engedélyezésének menete**

1. A szülő - kizárólag a fenti pontok valamelyikében leírt feltételek megléte esetén - a testnevelő tanároktól átvehető formanyomtatványon írásbeli kérelmet nyújt be az iskola igazgatójához mely kérelemhez csatolja a versenyszerű rendszeres sporttevékenységet igazoló egyesületi tagságról szóló igazolást, vagy az amatőr sportolói szerződés alapján a sportszervezet által kiállított igazolást és a tanévre érvényes versenyengedély hitelesített másolatát.

2. A kérelem benyújtását követően az érintett testnevelőtanár szakmai javaslata alapján a felmentést az iskola igazgatója – egy vagy legfeljebb két testnevelés órára vonatkozóan – engedélyezheti.

3. A felmentés az engedély aláírását követő hét első kijelölt testnevelés órájától kezdődően a rendszeres sporttevékenység fennállásáig, de legfeljebb egy tanévre szólóan érvényes. **FIGYELEM! Sportoló tanuló további testnevelés órán való részvétel alól, valamint a testnevelés tantárgy tantervében előírt – minden egészséges tanuló számára kötelezően teljesítendő – gyakorlat végrehajtása alól nem kaphat felmentést!**